गएको साता घटनापूर्ण रह्यो । यति घटनापूर्ण कि हरेक अखबारका पानाहरुहरुमा एउटै समाचारका विविध आयाम छरिएका थिए, भरिएका थिए । अनलाइनमा बाढी नै आएको थियो । रेडियो, टिभी, जता हेर्यो त्यतै मोदी नै मोदी । मोदी अर्थात् भारतीय प्रधानमन्त्री नरेन्द्र दामोदरदास मोदी । बैशाख २८ मा आए, २९ मै फर्के तर उनको त्यो दौडाहाले नेपालको राजनीतिक दृश्यपटलमा आँधीबेहरी नै ल्यायो । त्यो आँधीबेहरीमा भूकम्पले आक्रान्त भएकाबेला हतार हतार अन्तिम रुप दिइएका संविधानका धाराले बनाइएको, नाकाबन्दीमा बगेका आँशुले लिपेको उच्च राष्ट्रवादी महल नराम्ररी, छिया छिया, क्षतिग्रस्त हुनपुग्यो ।
